Redakteursbrief: Veels geluk, Afrikaans!Susan Lombaard Foto: Burger Meyer, Maroela Media Ek sukkel nooit om my redakteursbrief te skryf nie. Maar vandag spook dit. Ironies dat ek nie my woorde gerangskik kry op die dag wat ek wil skryf oor Afrikaans nie. Wat sê mens oor Afrikaans, in Afrikaans? Dis so ‘n hartsding. Vir my is Afrikaans die wiegeliedjies wat my ma vir my as peuter langs my bed gesing het. Dis die Daan Retief-stories wat my Karoo-oupa ure lank vir my gelees het. Dis die trots in my ander oupa se oë as ek op hulle stoep langs hom op die grond gesit en my Afrikaanse skryfseltjies vir hom voorgelees het. Dis TT Cloete se poësie, Coenie de Villiers se musiek. Dis slim woordspelings en kreatiewe nuutskeppings. Afrikaans is wie ek is. Veels geluk, Afrikaans. Ek is bly jy is my moedertaal.